KIRJALLINEN KYSYMYS E-1522/02 esittäjä(t): Ioannis Marínos (PPE-DE) komissiolle. Liikenneonnettomuudet Kreikassa.



Virallinen lehti nro 277 E , 14/11/2002 s. 0224 - 0225



KIRJALLINEN KYSYMYS E-1522/02 esittäjä(t): Ioannis Marínos (PPE-DE) komissiolle (3. kesäkuuta 2002) Aihe: Liikenneonnettomuudet Kreikassa Kreikka on tunnetusti se EU:n maa, jossa sattuu eniten kuolemaan johtavia onnettomuuksia. Joka vuosi noin 3 000 kreikkalaista menettää henkensä ja monia tuhansia loukkaantuu vakavasti Kreikan teillä. On syytä huomata, että pelkästään ortodoksisen pääsiäisen aikana (toukokuun alussa 2002), 63 kreikkalaista sai surmansa ja yli 600 loukkaantui liikenneonnettomuuksissa. Useimmat näistä johtuivat ylinopeudesta, tienpinnan huonosta kunnosta, erittäin puutteellisista merkinnöistä ja siitä, että monet kuljettajat ajavat alkoholin vaikutuksen alaisena. Voiko komissio kertoa, missä unionin maissa ajokortti voidaan ottaa pois kuljettajalta, millä perusteilla tämä voidaan tehdä sekä missä jäsenvaltioissa ja milloin alkoholin vaikutuksen alaisena ajamisesta kiinni saadun kuljettajan ajoneuvo voidaan välittömästi takavarikoida? Onko komissio pyytänyt kreikkalaisilta viranomaisilta tietoja ja selityksiä liikenneonnettomuuksien aiheuttamaan suureen kuolonuhrien ja loukkaantuneiden määrään Kreikassa? Onko olemassa sellaista yhteisön lainsäädäntöä tai ollaanko sitä laatimassa, jossa säädettäisiin tietyt, yhdenmukaiset ja ankarat rangaistukset, joita määrättäisiin kaikissa unionin jäsenvaltioissa niille, jotka ajavat humalassa tai huumeiden vaikutuksen alaisena vaarantaen siten kanssaihmistensä hengen? Loyola de Palacion komission puolesta antama vastaus (23. heinäkuuta 2002) Kreikan liikenteessä kuoli vuonna 2001 1895 henkilöä, mikä on yksi korkeimmista liikennekuolemaluvuista asukasta kohti Euroopan unionissa. Ero Euroopan keskiarvoon on kuitenkin kuroutumassa umpeen, sillä Kreikan liikennekuolemat vähenivät yhdeksän prosenttia 20002001. Liikennekuolemien pääsyitä ovat ylinopeus, liian suuri tilannenopeus, rattijuopumus ja turvavyöttömyys. Komissio antoi 17. tammikuuta 2001 suosituksen moottorikäyttöisten ajoneuvojen kuljettajia koskevasta suurimmasta sallitusta veren alkoholipitoisuudesta(1). Suosituksessa kehotetaan jäsenvaltioita asettamaan veren alkoholipitoisuuden yleiseksi enimmäisrajaksi 0,5 mg/ml ja tehostamaan poliisin suorittamaa valvontaa. Suosituksessa ei käsitellä rikkomistapauksissa sovellettavia seuraamuksia. Ajokortin peruuttaminen ja muut seuraamukset sakot, varoitukset ja vankeusrangaistukset kuuluvat jäsenvaltion toimivaltaan yhteisön ajokortista 29. heinäkuuta 1991 annetun neuvoston direktiivin 91/439/ETY(2) 8 artiklan 2 kohdan nojalla. Säännöksiä ei ole annettu rattijuopuneen kuljettajan ajoneuvon takavarikoimisesta. Ratsiassa poliisi voi sen sijaan varotoimenpiteenä takavarikoida kuljettajan ajokortin, jos kuljettaja on tai hänen epäillään olevan alkoholin vaikutuksen alainen. Eurooppalaista liikennepolitiikkaa koskevassa valkoisessa kirjassa(3) esitettyjen linjausten mukaisesti ja toissijaisuuden periaatetta noudattaen komissio tutkii mahdollisuutta yhdenmukaistaa entisestään keskeisiä toimintasääntöjä sekä ottaa käyttöön valvontatoimenpiteitä tällaisten toimintasääntöjen noudattamisen varmistamiseksi. Komissio vaihtaa säännöllisesti tietoja jäsenvaltioiden myös Kreikan liikenneturvallisuudesta vastaavien viranomaisten kanssa voidakseen valmistella ehdotuksia, joiden tarkoituksena on yhdenmukaistaa toimintasääntöjä ja parantaa liikenneturvallisuutta. (1) Suositus, annettu 17. tammikuuta 2001 (EYVL C 48, 14.2.2001). (2) EYVL L 237, 24.8.1991. (3) Valkoinen kirja Eurooppalainen liikennepolitiikka vuoteen 2010: valintojen aika (KOM(2001) 370 lopullinen).